Βενετία: η «μεταμόρφωση» μιας πόλης

* *Η Βενετία ως βυζαντινή επαρχία, ως σύμμαχος του Βυζαντίου*

Οι ιστορικές τύχες της Βενετίας είναι στενά συνδεδεμένες με το Βυζάντιο. Κτήση βυζαντινή από τα χρόνια του Ιουστινιανού τον 6ο αιώνα η Βενετία, διέρρηξε τις σχέσεις της με την αυτοκρατορία την περίοδο της εικονομαχίας αλλά στις αρχές του 9ου αιώνα, στα χρόνια του Καρλομάγνου, επέλεξε τη συμπόρευση με τον βυζαντινό αυτοκράτορα, πέτυχε την ανεξαρτησία της και βάδισε προς τη μεγάλη ακμή. Η ισχύς της πόλης ενισχύθηκε από τα εμπορικά προνόμια που έλαβε από τους αυτοκράτορες του Βυζαντίου, ως αντάλλαγμα για την παροχή ναυτικής βοήθειας στις επιχειρήσεις του στη Νότια Ιταλία. Το 992, στα χρόνια του βενετού δόγη Pietro Orseolo 2oυ οι βυζαντινοί αυτοκράτορες Βασίλειος Β΄ και Κωνσταντίνος Η΄ εξέδωσαν χρυσόβουλλο με το οποίο μεγαλόθυμα παρείχαν στη βυζαντινή επαρχία εμπορικά προνόμια. Τότε ξεκίνησε όντως μία νέα εποχή για την πόλη των τεναγών. Ανοίχτηκαν θαλάσσιοι δρόμοι για τον εμπορικό στόλο των Βενετών στην ανατολική Μεσόγειο, πέρα από τα όρια της Αδριατικής. Μειώθηκαν οι δασμοί που πλήρωναν τα βενετικά πλοία κατά τό πέρασμά τους από τα Στενά. Τα βενετικά πλοία ελέγχονταν μόνο από τόν Λογοθέτη του Δρόμου. Μοναδικός περιορισμός στις ελευθερίες τους ήταν το γεγονός ότι τα προνόμια αφορούσαν τα βενετικά πλοία που μετέφεραν μόνο εμπορεύματα της Βενετίας και μόνο στην Κωνσταντινούπολη. Η Βενετία παρέμενε πάντα μία επαρχία της βυζαντινής αυτοκρατορίας και μετά την παροχή των προνομίων.

Εκατό περίπου χρόνια αργότερα ο Αλέξιος Α΄ Κομνηνός απευθύνθηκε ξανά στους «φίλους και δούλους» του για την αντιμετώπιση του Νορμανδού Ρομπέρτο Γουισκάρδο και τη δημιουργία αντινορμανδικού μετώπου. Η Βενετία ανταποκρίθηκε και, αν και η βοήθεια δεν ήταν αποτελεσματική, έλαβε γενναία ανταμοιβή που εκφράστηκε στις ρήτρες του χρυσόβουλλου του 1082, έναν λεπτομερέστατο χάρτη προνομίων που παραχωρήθηκαν στη Βενετία.

Με το χρυσόβουλλο του 1082 επικυρώθηκαν τα προνόμια του 992 ενώ ανοίχτηκαν δρόμοι για την οικονομική υπεροχή της Βενετίας, πιστής υπηκόου, έναντι του Βυζαντίου. Οι Βενετοί απέκτησαν ελευθερία εμπορίου, χωρίς δασμούς, σε πολλές πόλεις της αυτοκρατορίας, όχι μόνο στην Κωνσταντινούπολη και όχι μόνο για τα βενετικά προϊόντα. Οι εμπορικές πόλεις ήταν : Βόνιτσα, Μεθώνη, Kορώνη, Ναύπλιο, Κόρινθος, Θήβα, Αθήνα, Εύβοια, Δημητριάδα, Θεσσαλονίκη, Δυρράχιο, Χρυσούπολη, Ραιδεστός, Άβυδος, Ηράκλεια, Σηλύμβρια, Αδριανούπολη, Φώκαια, Αττάλεια, Ταρσός, Άδανα, Μάμιστρα, Αντιόχεια, Λαοδίκεια.

 Στην Κωνσταντινούπολη οι Βενετοί έμποροι έλαβαν καταστήματα, αποθήκες, εργαστήρια, τρεις αποβάθρες, την εκκλησία του αγίου Ακινδύνου, χωρίς κανένα δικαίωμα ιδιοκτησίας σε αυτά. Οι χώροι και τα κτήρια που παραχωρήθηκαν στους Βενετούς βρίσκονταν στο Έμβολον, κατά μήκος της ακτής του Κεράτιου κόλπου, σε θέση νευραλγική. Στο Δυρράχιο πήραν την εκκλησία του αγίου Ανδρέα μαζί με την περιουσία της. Ο δόγης έλαβε τον κληρονομικό τίτλο του πρωτοσέβαστου. Οι εκκλησίες της Βενετίας έλαβαν ετήσια χρηματική δωρεά. Ο πατριάρχης του Grado έλαβε ετήσια αποζημίωση και τον τίτλο του υπερτίμου. Ο ναός του αγίου Μάρκου έλαβε ετήσια δωρεά τρία χρυσά νομίσματα από την περιουσία των Αμαλφιτάνων της Κωνσταντινούπολης. Η Βενετία παρέμενε σύμμαχος του βυζαντινού αυτοκράτορα, όχι στην ίδια θέση μαζί του, πιστή υπήκοος.

Τα προνόμια του 1082 επικυρώθηκαν πολλές φορές στα επόμενα χρόνια, κάθε φορά που η αυτοκρατορία χρειαζόταν τη βοήθεια του βενετικού στόλου. Το 1126 αρχικά, κατόπιν το 1148, όταν ο Μανουήλ ζητώντας βοήθεια κατά των Νορμανδών επέκτεινε την ελεύθερη εμπορία στην Κρήτη και στην Κύπρο και επαναπροσδιόρισε τα όρια της βενετικής συνοικίας και το 1187, τότε που οι Βενετοί εκθειάστηκαν από τον Ισαάκιο ως «προαιώνιοι σύμμαχοι, φίλοι και υποστηρικτές».

Το τελευταίο χρυσόβουλλο, πριν από την τέταρτη σταυροφορία, εκδόθηκε το 1198 από τον αυτοκράτορα Αλέξιο Γ΄ Άγγελο. Με αυτό οι Βενετοί πέτυχαν επικύρωση των υπαρχόντων προνομίων, επαύξηση των κεκτημένων δικαιωμάτων τους στο Βυζάντιο, επέκταση του πεδίου δράσης των Βενετών εμπόρων σε όλα τα λιμάνια της βυζαντινής Ανατολής από τα οποία είχαν αποκλειστεί το 1082. Οι πόλεις που προστέθηκαν στους εμπορικούς σταθμούς ήταν: Ιωάννινα, Καστοριά, Βέροια, Πάτρα, Άργος, Διδυμότειχο, Κέρκυρα, Κεφαλονιά, Ιθάκη, Ζάκυνθος, Λευκάδα, Άνδρος, Κέα, Μήλος, Λέσβος, Χίος, Σάμος, Ρόδος, Κως, Αχρίδα, Νις, Σκόπια, βουλγαρική Ζαγορά, Στρούμιτζα, Πρίλαπος, Πελαγονία, Φιλιππούπολη, Νικομήδεια, Απολλωνία, Αδραμύττιο, Φιλαδέλφεια. Οι Βενετοί μπορούσαν να φτάνουν έως την Αγχίαλο της Βουλγαρίας. Η παροικία τους στην Κωνσταντινούπολη αναγνωρίστηκε ως μία ξένη Κοινότητα με δικαιώματα και υποχρεώσεις, ενώ η Βενετία παρέμενε θεωρητικά σύμμαχος, ισότιμος του βυζαντινού αυτοκράτορα.

Η κυριαρχία της βενετικής οικονομίας πάνω στην αντίστοιχη βυζαντινή είχε εδραιωθεί και παρά τις όποιες αμφοτέρωθεν δηλώσεις για αφοσίωση και αμοιβαίο σεβασμό υπόβοσκε πάντα η καχυποψία, η αποστροφή και η εχθρότητα. Οι πολιτισμικές διαφορές και η αλαζονική συμπεριφορά των βενετών εμπόρων δημιουργούσαν μια έντονη αντιπάθεια κι ένα αγεφύρωτο χάσμα. Το 1171 ο αυτοκράτορας φυλάκισε τους Βενετούς της Κωνσταντινούπολης που, δυσαρεστημένοι από την παραχώρηση εμπορικών προνομίων στο αντίπαλον δέος τη Γένουα, κατέστρεψαν με τη βοήθεια Πισατών και Βυζαντινών τη νεοϊδρυθείσα γενουατική συνοικία. Λίγο αργότερα, το 1182, ο λαός της Κωνσταντινούπολης φορτισμένος με αντιλατινικά αισθήματα, περιφρόνηση και μίσος από την υπεροψία των ξένων εμπόρων, επιτέθηκε, σκότωσε, έκαψε και κατέστρεψε τις περιουσίες τους.

Η ολοκληρωτική όμως απόκλιση των δύο κόσμων Ανατολής και Δύσης επήλθε το 1204 με την άλωση της Κωνσταντινούπολης από τους σταυροφόρους της Δ΄ σταυροφορίας. Στην απέχθεια των βυζαντινών για τους «βενέτικους» και άλλους ξένους αντιπαρατάχθηκε το καταπιεσμένο μίσος των δυτικών και η απληστία σταυροφόρων και Βενετών.

**Partitio terrarum imperii Romaniae**

* *Η διανομή των εδαφών της βυζαντινής αυτοκρατορίας από τους σταυροφόρους. Χαρτογράφηση του χώρου των λατινικών κυριαρχιών*

Όλοι γνωρίζουμε για την εκτροπή και τις συνέπειες της τέταρτης σταυροφορίας γι’ αυτό θα πάρουμε το κουβάρι της αφήγησης από τον Μάρτιο του 1204, όταν η κατάκτηση της Κωνσταντινούπολης και της βυζαντινής αυτοκρατορίας είχαν γίνει ο απροκάλυπτος στόχος των σταυροφόρων. Υπήρξε λοιπόν η λατινοκρατία όπως έγραψε ο Διονύσιος Ζακυθηνός «αποτέλεσμα λελογισμένης κατακτητικής πολιτικής, ή απροσδόκητος έκβαση ιστορικής περιπέτειας;».

Τον Μάρτιο του 1204 οι σταυροφόροι συνήψαν συνθήκη σχετικά με τη διαχείριση και τη διανομή της πόλης και της αυτοκρατορίας που σκόπευαν να κατακτήσουν. Η συνθήκη υπογράφτηκε από τον βενετό δόγη Ερρίκο Δάνδολο εκ μέρους της Βενετίας και από τον Βονιφάτιο του Μονφεράτ, τον Βαλδουίνο της Φλάνδρας και δυο άλλους ιππότες εκ μέρους των σταυροφόρων. Η συνθήκη όριζε τα σχετικά με τη διανομή των λαφύρων, την εκλογή αυτοκράτορα και τη διανομή των επαρχιών. Ο δόγης θα είχε το δικαίωμα να πάρει πρώτος μερίδιο από τα λάφυρα και μάλιστα ποσό έως τα τρία τέταρτα από το σύνολο. Η εκλογή λατίνου αυτοκράτορα ανατέθηκε σε μία επιτροπή έξι Φράγκων και έξι Βενετών. Ο υποψήφιος που θα επιτύγχανε θα αποκτούσε τα αυτοκρατορικά παλάτια και το ένα τέταρτο της πόλης και της αυτοκρατορίας. Η μερίδα που θα αποτύχγανε θα αποκτούσε την Αγία Σοφία και το δικαίωμα να εκλέγει τον λατίνο πατριάρχη. Τα υπόλοιπα τρία τέταρτα της αυτοκρατορίας θα μοιράζονταν ανάμεσα στους Βενετούς και τους άλλους συμμετέχοντες στο εγχείρημα.

Με το ανωτέρω προσύμφωνο κατανομής των εδαφών της βυζαντινής αυτοκρατορίας κατοχυρώθηκε η συγκυριαρχία των βυζαντινών εδαφών από τη Βενετία και τους άλλους σταυροφόρους. Το κείμενο είναι αποκαλυπτικό για την αλλαγή στη στάση των συμβαλλομένων. Από αυτούς μόνο οι Βενετοί γνώριζαν την πόλη και τους ανθρώπους της ενώ οι λοιποί σταυροφόροι ένιωσαν δέος όταν αντίκρυσαν τη μεγαλοπρέπεια της πόλης. Οι Βενετοί επίσης ήταν οι μόνοι που γνώριζαν τί περιλάμβανε η συνθήκη καθώς τα ονόματα των πόλεων, λιμανιών, νησιών και επαρχιών δεν σήμαιναν τίποτα για τους σταυροφόρους.

Έτσι, μετά από τα θλιβερά και επαίσχυντα γεγονότα του Απριλίου του 1204 (για ένα από τα ειδεχθέστερα εγκλήματα στην παγκόσμια ιστορία, κάνει λόγο ο Donald Nicol) οι κυρίαρχοι ενήργησαν σύμφωνα με τη συνθήκη. Πρώτα μοίρασαν τα λάφυρα αφού προηγουμένως ο δόγης έλαβε την αμοιβή του και στη συνέχεια προχώρησαν στην εκλογή αυτοκράτορα. Στη θέση αυτή εκλέχτηκε ο Βαλδουίνος, κόμης της Φλάνδρας και του Αϊνώ ενώ στον αποτυχόντα συνυποψήφιο, Βονιφάτιο του Μονφεράτ, μετά από διαμάχες και ίντριγκα, παραχωρήθηκε το δικαίωμα κυριότητας της Θεσσαλονίκης. Ο Βαλδουίνος «με τη χάρη του Θεού αυτοκράτορας των Ρωμαίων» ενημέρωσε τον δυτικό κόσμο για το επίτευγμα της τέταρτης σταυροφορίας και απένειμε στον βενετό δόγη τον βυζαντινό τίτλο του δεσπότη. Κατόπιν, σύμφωνα πάντα με τη συνθήκη, οι λατίνοι εφημέριοι του ναού της αγίας Σοφίας, εξέλεξαν πατριάρχη τον Βενετό Θωμά Μοροζίνι.

Η λατινική αυτοκρατορία την οποία οι δυτικοί οραματίστηκαν με τη συνθήκη του Μαρτίου του 1204 και την οποία εδραίωσαν μετά τόν Απρίλιο του ίδιου χρόνου ήταν μια συγκυριαρχία Βενετών και σταυροφόρων. Ο βενετός δόγης τον Αύγουστο του 1204 πρόλαβε και αγόρασε από τον Βονιφάτιο έναντι χιλίων μάρκων το νησί της Κρήτης, την αγορά του οποίου διαπραγματεύονταν οι Γενοβέζοι. Το τίμημα αυτό κάλυπτε μόνο τον τίτλο του νησιού γιατί έπρεπε να προηγηθει η κατάκτηση, όπως και για τις άλλες επαρχίες της βυζαντινής αυτοκρατορίας. Τον Οκτώβριο του 1204 μία επιτροπή δώδεκα βενετών και δώδεκα σταυροφόρων συνέταξε μία νέα συνθήκη διανομής. Σύμφωνα με το κείμενο αυτό που στηριζόταν στο προηγούμενο τού Μαρτίου και αντλούσε στοιχεία και από το χρυσόβουλλο του 1198, την περίφημη «Partitio terrarum imperii Romaniae», η βυζαντινή αυτοκρατορία διανεμήθηκε ανάμεσα στον αυτοκράτορα και τον δόγη. Από την Κωνσταντινούπολη ο Βαλδουίνος πήρε τα 5/8 και ο Δάνδολος τα 3/8.

Η βυζαντινή αυτοκρατορία διανεμήθηκε ως εξής:

**αυτοκράτορας**: Τα εδάφη μεταξύ της Αγαθούπολης στη Μαύρη Θάλασσα και της Τυρολόης στη Θάλασσα του Μαρμαρά. Μικρά Ασία, παράκτια νησιά του Αιγαίου, Λέσβος, Χίος, Σάμος.

**Βενετοί**: Εδάφη από Αδριανούπολη μέχρι τη Θάλασσα του Μαρμαρά και δυτικά μέχρι την Καλλίπολη. Εδάφη δυτικά της Πίνδου, όλη την περιοχή από το Δυρράχιο μέχρι τη Ναύπακτο. Κέρκυρα, Ιθάκη, Λευκάδα, Κεφαλονιά, Ζάκυνθο. Το δυτικό μέρος της Πελοποννήσου μέχρι τα λιμάνια Μεθώνης και Κορώνης.

**σταυροφόροι**: Από τα εδάφη γύρω από την Κωνσταντινούπολη πήραν ό, τι απέμεινε από τα εδάφη που πήραν ο αυτοκράτορας και οι Βενετοί. Η ηπειρωτική Ελλάδα στα ανατολικά της Πίνδου εκτός από την Εύβοια και τα νησιά Σαλαμίνα, Αίγινα και Άνδρο που τα διεκδίκησαν οι Βενετοί.

Η Βενετία πήρε το μεγαλύτερο μερίδιο «Quartae partis et dimidiae totius imperii Romaniae», ήτοι τα 3/8 των εδαφών ή 37,5% και ενώ είχε ήδη αποκτήσει τον τίτλο της Κρήτης πήρε πρωτοβουλία να κατακτήσει και άλλα νησιά του Αιγαίου.

Η κατάκτηση της βυζαντινής αυτοκρατορίας, από τον λατίνο αυτοκράτορα Βαλδουίνο και τον αδελφό του Ερρίκο, ξεκίνησε από την υποταγή της Θράκης και της Μικράς Ασίας. Ο Βονιφάτιος ανέλαβε τη διοίκηση του στρατού για να κατακτήσει τα ελληνικά εδάφη από τη Θεσσαλονίκη. Στη Θεσσαλία και τη Βοιωτία δεν βρήκε αντίσταση. Στη Θήβα και στην Αθήνα ομοίως. Αντίσταση σθεναρή προέβαλλε ο Λέοντας Σγουρός στο Ναύπλιο, ο οποίος αυτοανακηρύχθηκε ηγεμόνας του Άργους και της Κορίνθου.

Η λατινική κατάκτηση της Πελοποννήσου, η οποία διήρκησε έως το 1240, ήταν έργο του Γοδεφρείδου Βιλλεαρδουίνου, ανεψιού του ομώνυμου δυτικού χρονικογράφου. Ξεκίνησε από τη Μεθώνη, όπου βρέθηκε τυχαία, και ίδρυσε ένα σταυροφορικό πριγκιπάτο που ονομάστηκε του Μορέως.

Οι λατίνοι κατακτητές προέρχονταν από τη Βενετία, τη Βουργουνδία, την Καμπανία, τη Φλάνδρα και τη Λομβαρδία. Εκτός όμως από τους δυτικούς κατακτητές σταυροφόρους και Βενετούς και άλλοι δυτικοί εισβολείς εμφανίστηκαν στον ελληνικό χώρο στα τέλη του 13ου και 14ου αιώνα.

Το 1260 εμφανίστηκαν οι Γενοβέζοι, στρατολογημένοι από την αυτοκρατορία της Νίκαιας για τη ναυτική υποστήριξη μιας επίθεσης εναντίον των λατίνων της Κωνσταντινούπολης. Το 1267 στο πολιτικό σκηνικό εμφανίστηκαν και οι Ανδηγαυοί, Ανζού της Νάπολης, ένας κλάδος της γαλλικής βασιλικής οικογένειας κατόπιν εκκλήσεως του λατίνου ηγεμόνα της Πελοποννήσου για να αντιμετωπίσει τους κατοίκους του Μυστρά. Τελευταίοι εμφανίστηκαν οι Καταλανοί, ως μισθοφόροι του δούκα των Αθηνών το 1309, οι οποίοι αφού τον σκότωσαν εγκαταστάθηκαν στο Δουκάτο των Αθηνών και απευθύνθηκαν στον βασιλιά της Αραγωνίας για πολιτική υποστήριξη, η πολιτική παρουσία του οποίου προστέθηκε στις προηγούμενες. Εισροή δυτικών έχουμε επίσης με την εγκατάσταση μεγάλων οικογενειών, όπως για παράδειγμα ήταν η οικογένεια Ατζαγιόλι από τη Φλωρεντία στην Πελοπόννησο το 1331 και στην Αθήνα το 1388.

Η λατινική κυριαρχία στα βυζαντινά εδάφη, αμέσως μετά την άλωση του 1204 είχε σχηματικά ως εξής:

|  |  |
| --- | --- |
| Λατινική αυτοκρατορία Κωνστα- ντινούπολης | λατίνος αυτοκράτορας |
| Βασίλειο Θεσσαλονίκης  | Βονιφάτιος Μομφερρατικός. Τα σύνορα της Θεσσαλονίκης εκτείνονταν ανατολικά μέχρι τη Μοσυνόπολη. |
| Ηγεμονία (αργότερα Δουκάτο) των Αθηνών | Οθωνας ντε λα Ρος (De la Roche). |
| Δουκάτο του Αιγαίου | Μάρκος Σανούδος |
| Τριαρχία Εύβοιας | τρεις ευγενείς από Βερόνα, τριτημόριοι |
| Πριγκιπάτο Αχαϊας | Βιλλεαρδουίνος |
| περιοχή Λάρισας | Γουλιέλμος Λομβαρδίας |
| Βοδινίτσα, μαρκιωνία | Γουίδος Παλαβιτσίνι (Guido Palavicini) |
| Σάλωνα | Θωμάς ντε Στρομονκούρ (de Stromoncourt) |

Η κατάσταση των λατίνων κυριάρχων μεταβλήθηκε αρκετά τα επόμενα χρόνια, οι Βενετοί κατοχύρωσαν διάφορα μέρη, και οι περιοχές του παραδοσιακού ελληνικού χώρου γνώρισαν ποικίλες ιστορικές περιπέτειες μετά την κατάλυση της λατινικής αυτοκρατορίας της Κωνσταντινούπολης το 1261 και μετά την κατάκτηση της Κωνσταντινούπολης από τους Οθωμανούς Τούρκους το 1453. Η Βενετία και το Βυζάντιο έδρασαν εφεξής ως δύο κράτη τα οποία άλλοτε συμμαχούσαν κατά της Γένοβας και άλλοτε κατά των Οθωμανών, όταν οι Βενετοί δεν συμμαχούσαν μαζί τους για να πετύχουν την ελευθερία στις εμπορικές τους κινήσεις. Το 1265 υπογράφτηκε πενταετής συνθήκη. Η Βενετία εξασφάλισε την κατοχή της Κρήτης, της Μεθώνης, Κορώνης και των νησιών του Αιγαίου, τελωνειακή ατέλεια σε πόλεις της αυτοκρατορίας αλλά υστερούσε σε προνόμια έναντι της Γένοβας. Το 1285 υπογράφτηκε δεκαετής συμμαχία και δόθηκε στους Βενετούς πλήρης ελευθερία εμπορίου στη Μαύρη Θάλασσα ενώ η λήξη της πενταετούς συνθήκης του 1448 συνέπεσε με την άλωση της Κωνσταντινούπολης από τα στρατεύματα του Μωάμεθ του Πορθητή.

Σχηματικά η παρουσία λατίνων ανά τόπο ή περιοχή παρουσιάζεται στη συνέχεια με βάση τη χρονολογία έναρξης της κυριαρχίας αλλά και τη γεωγραφική θέση, σε μία διαδρομή που ξεκινά από τα δυτικά της Κωνσταντινούπολης για να καταλήξει πάλι στις πλησιέστερες σε αυτήν περιοχές.

**Βασίλειο Θεσσαλονίκης**

1204-1224: Λατίνοι

1423-1430: Παραχώρηση από τους Βυζαντινούς στους Βενετούς.

**Πάργα**

1401: Ενσωμάτωση στη βενετική επικράτεια με τη συναίνεση των εγχωρίων.

**Ναύπακτος**

1407-1499: Βενετοί. Χάθηκε στον β΄ βενετοτουρκικό πόλεμο.

**Κέρκυρα**

1204-1206: πειρατής Leone Vetrano.

1206/1207: Παραχωρήθηκε σε δέκα ευγενείς Βενετούς.

1214-1267: Δεσποτάτο Ηπείρου.

1267-1383: Ανδηγαυοί.

1386-1797: Βενετοί. Πέρασε από την ανδεγαυϊκή στη βενετική κατοχή με πρωτοβουλία των κατοίκων της.

**Ζάκυνθος**

1185: Στη διάρκεια της νορμανδικής εισβολής την οικειοποιήθηκε ο Σικελός Μαργαριτόνε από το Μπρίντεζι. Μετά τη διατάραξη των σχέσεων με τον αυτοκράτορα Ερρίκο ΣΤ΄ , η Ζάκυνθος μαζί με την Κεφαλονιά και την Ιθάκη έγιναν ιδιοκτησία του γαμπρού του κόμητα Ματθαίου Ορσίνι.

1195: Παλατινή κομητεία Orsini.

1357: Τόκκοι (Tocci).

1479: Οθωμανοί Τούρκοι.

1484 -1797: Βενετοί. Προσαρτήθηκε στον α΄ βενετοτουρκικό πόλεμο.

**Κεφαλονιά, Ιθάκη**

1185: Πρώτη φραγκοκρατία (βλ. Ζάκυνθος).

1195: Παλατινή κομητεία Orsini.

1324-1357: Ανδηγαυοί.

1357-1479: Τόκκοι.

1479-1481: Τούρκοι.

1481-1483: Τόκκοι.

1483-1500: Τούρκοι.

1500-1797: Βενετοί. Περιήλθαν στη Βενετία στον β΄ βενετοτουρκικό πόλεμο.

**Λευκάδα**

1294: Παλατινή κομητεία Orsini.

1355 -1362: παραχώρηση από τον Δούκα της Αθήνας στον Γρατιανό Τζώρτζη.

1362-1479: Τόκκοι.

1479: Τούρκοι.

1502-1503: Βενετοί.

1503-1684: Τούρκοι.

1685-1797: Βενετοί.

**Κύθηρα**

1206/1207-1269: μαρκήσιος Μάρκος Βενιέρης (Venier).

1269-1309: οικογένεια Ευδαιμονογιάννη από Μονεμβασιά.

1309-1364: Βενιέρης.

1364-1797: Βενετοί. Περιήλθαν με παραχώρηση της οικογένειας Venier στη Βενετία.

**Πελοπόννησος**

1204-1249: Φραγκοκρατία, Γοδεφρείδος Βιλλεαρδουϊνος, Γουλιέλμος Σαμπλίτ.

1206: Gulielmo de Champlitte ιδρύει την Ηγεμονία της Αχαϊας.

1206 : Με τη Συνθήκη της Σαπιέντζας η Βενετία διατηρεί στην Πελοπόννησο τη Μεθώνη και την Κορώνη, ενώ ο Βιλλεαρδουΐνος αναγνώριζε ότι είχε δεχθεί ως τιμάριο από τη Βενετία όλα τα εδάφη της Πελοποννήσου από την Πύλο έως την Κόρινθο.

1430: Ανάκτηση από τους Βυζαντινούς του Πριγκιπάτου της Αχαΐας.

Για την έναρξη και λήξη της α΄ βενετοκρατίας στις πόλεις της Πελοποννήσου βλέπε στη συνέχεια. Η β΄ βενετοκρατία στην Πελοπόννησο καλύπτει τα έτη 1685-1715.

**Μεθώνη, Κορώνη**

1209 : Βενετία. Χάθηκαν στον β΄ βενετοτουρκικό πόλεμο (1499-1503).

**Ναύπλιο**

1389-1540: Βενετία. Χάθηκε στον γ΄ τουρκοβενετικό πόλεμο.

**Μονεμβασιά**

1248: Παράδοση στον πρίγκιπα Αχαΐας Γουλιέλμο Βιλλεαρδουΐνο.

1262: Ο Γουλιέλμος Βιλλεαρδουϊνος παρέδωσε στους Βυζαντινούς τα κάστρα της Μονεμβασιάς, του Γερακιού και του Μυστρά.

1463-1540: Βενετία. Χάθηκε στον γ΄ τουρκοβενετικό πόλεμο.

**Κρήτη**

1204: Αύγουστος: αγορά του νησιού από τον Βονιφάτιο Μομφερρατικό.

1206: Κατάληψη από τον Γενουάτη Errico Pescatore.

1207: Κατάληψη του Χάνδακα από τους Βενετούς.

1211- 1669: Βενετοί.

**Κύπρος**

1192-1489: Λατίνοι (Λουζινιάν).

1489-1570: Βενετοί. Χάθηκε στον δ΄ βενετοτουρκικό πόλεμο.

**Νάξος**

1206 : Ίδρυση του Δουκάτου του Αιγαίου. Marco Sanudo (Dux Egeopelagi).

1207-1362: Sanudo

1362-1383: Dalle Carceri

1383-1537: Crispi

**Πάρος**

1207-1389: Sanudo

1389-1518: Sommaripa

1518-1531: Venier

1531-1537: Sagredo

**Μήλος**

1207-1389: Sanudo

1389-1537: Crispo

**Ίος**

1206-1280: Sanudo

1280-1300: Βυζαντινοί

1300-1439: Schiavi

1439-1508: Crispo

1508-1537:Pisani

**Κύθνος**

1206-1280: Sanudo

1280-1300: Βυζαντινοί

1300-1331: Castelli

1331-1537: Gozzadini

**Σύρος**

1207-1362: Sanudo

1362-1383: Dalle Carceri

1383-1537: Crispi

**Άνδρος**

1206: Marco Sanudo.

**Μύκονος**

1206: Andrea e Geremia Ghisi, υποτελείς στον Sanudo.

1390-1718: Βενετία. Χάθηκε στον ζ΄ βενετοτουρκικό πόλεμο.

**Τήνος**

1206: Andrea e Geremia Ghisi, υποτελείς στον Sanudo.

1390-1718 : Βενετία. Χάθηκε στον ζ΄ βενετοτουρκικό πόλεμο.

**Σαντορίνη**

1206: Giacomo Barozzi, υποτελής στον Σανούδο.

**Αστυπάλαια**

1206: Giovanni Querini, υποτελής στον Σανούδο.

**Ρόδος**

1309-1522: Ιωαννίτες ιππότες.

**Αθήνα**

1205 : Ίδρυση Δουκάτου Αθηνών.

1311-1388: Καταλανικό κράτος των Αθηνών.

**Εύβοια**

1204: Τρείς σύντροφοι του Βονιφάτιου του Μομφερατικού από τη Βερόνα κατέκτησαν το νησί και το διένειμαν σε τρία μεγάλα τιμάρια.

1209: Ghisi, υποτελής στον Σανούδο.

1390-1470: Βενετοί.

**Σκιάθος, Σκόπελος, Σκύρος**

1206: Andrea e Geremia Ghisi, υποτελείς στον Sanudo.

1454-1538: Βενετία, επέκταση θαλάσσιας επικράτειας μετά την άλωση. Χάθηκαν στον γ΄ βενετοτουρκικό πόλεμο.

**Λήμνος**

1206-1269: Filocalo Navigaioso, υποτελής στον λατίνο αυτοκράτορα.

1269-1355: Βυζαντινοί.

1355-1455: Gatelusi.

1656: Βενετοί.

**Χίος**

1346/1347-1566: Γένοβα.

**Τένεδος**

1381: Ερήμωση του νησιού εξαιτίας της διαμάχης Βενετίας- Βυζαντίου-Γένοβας, οι οποίες αποφάσισαν για ουδετερότητα.

1656: Βενετοί.

Τα λατινικά κράτη, που δημιουργήθηκαν από τους Γάλλους σταυροφόρους και τους Βενετούς διατηρήθηκαν για έξι ολόκληρους αιώνες. Τα περισσότερα φραγκικά κράτη διήρκεσαν δυόμισι περίπου αιώνες, από το 1204 έως τα μέσα του 15ου αιώνα, οπότε ενσωματώθηκαν στην Οθωμανική αυτοκρατορία.

Τα κράτη που δημιουργήθηκαν από τους δυτικούς άρχισαν και τέλειωσαν με κατακτήσεις. Η Θεσσαλονίκη επανήλθε στους Βυζαντινούς το 1224 και το 1261 διαλύθηκε η λατινική αυτοκρατορία της Κωνσταντινούπολης. Το Πριγκιπάτο της Αχαΐας (με την Πάτρα τελευταίο προπύργιο της φραγκικής Πελοποννήσου), ανακτήθηκε από τους Βυζαντινούς το 1430, το Δουκάτο των Αθηνών κυριεύθηκε από τους Τούρκους το 1450, τρία χρόνια νωρίτερα από την άλωση της Κωνσταντινούπολης.

Οι γενοβέζικες αποικίες επέζησαν περισσότερο, η Χίος καταλήφθηκε το 1566, αλλά οι μακροβιότερες όλων ήταν οι βενετσιάνικες αποικίες στο «Κράτος της Θάλασσας» (Stato del Mar), και ειδικά στα νησιά του Ιονίου, το οποίο καταλύθηκε το 1797 όταν τα στρατεύματα του Ναπολέοντα εισήλθαν στα ιόνια νησιά.

Από τον πίνακα που παραθέσαμε πιο πριν εμφαίνεται η ακανόνιστη φύση των ενάρξεων και των τερματισμών των λατινικών κυριαρχιών στον ελληνικό χώρο. Η παρατήρηση αυτή καταδεικνύει τον πολιτικό κατακερματισμό των ελληνικών περιοχών αλλά και τη φύση των ίδιων των λατινικών κρατών, χωρίς πολιτική και οικονομική βιωσιμότητα, χωρίς ερείσματα αντίστασης και αντοχής.

Τα εξωτερικά πολιτικά περιβάλλοντα με τα οποία όφειλαν να εναρμονίζονται οι ηγεμόνες των κρατιδίων αυτών ήταν ο παπισμός, οι βασιλικές αυλές του Παρισιού, της Νάπολης, του Παλέρμο και της Βαρκελώνης, το βλαχοβουλγαρικό βασίλειο του Τιρνόβου, οι Σελτζούκοι του Ρουμ στο Ικόνιο και τα διάδοχα του Βυζαντίου ελληνικά κράτη στην Ήπειρο, την Νίκαια, την Τραπεζούντα.

Η περίοδος της λατινοκρατίας με τις πολυάριθμες δυτικές κυριαρχίες και με δεσπόζουσα τη βενετσιάνικη, παγίωσε την ιδεολογική διάσταση Ανατολής και Δύσης και δημιούργησε έναν νέο πολιτικό χάρτη στην ανατολική Μεσόγειο.